***პროექტი***

**საქართველოს ეროვნული ბანკის პრეზიდენტის**

**ბრძანება №**

**თარიღი---**

**ქ. თბილისი**

**სისტემური მნიშვნელობის კომერციული ბანკების განსაზღვრისა და მათთვის**

**სისტემურობის ბუფერის დაწესების თაობაზე**

„საქართველოს ეროვნული ბანკის შესახებ“ საქართველოს ორგანული კანონის მე-15 მუხლის პირველი პუნქტის „ზ“ ქვეპუნქტისა და 49-ე მუხლის პირველი პუნქტის „ა“ ქვეპუნქტისა და მე-3 პუნქტის, „კომერციული ბანკების საქმიანობის შესახებ“ საქართველოს კანონის მე-9 მუხლის, მე-19 მუხლის პირველი პუნქტისა და 21-ე მუხლის, საქართველოს ეროვნული ბანკის პრეზიდენტის 2013 წლის 28 ოქტომბრის №100/04 ბრძანებით დამტკიცებული „კომერციული ბანკების კაპიტალის ადეკვატურობის მოთხოვნების შესახებ დებულების“ 83მუხლისა და „ნორმატიული აქტების შესახებ“ საქართველოს ორგანული კანონის 25-ე მუხლის პირველი პუნქტის „ბ“ ქვეპუნქტის შესაბამისად, **ვბრძანებ**:

**მუხლი 1**

კომერციული ბანკის სისტემურობის ბუფერის განსაზღვრის მიზნით დადგინდეს სისტემური მნიშვნელობის ქულები შემდეგი ინდიკატორებითა და წონებით:

|  |  |  |
| --- | --- | --- |
| კრიტერიუმი | ინდიკატორი | წონა |
| ზომა (55%) | რისკის მთლიანი პოზიცია | 20% |
| კლიენტების დეპოზიტები | 20% |
| მთლიანი შემოსავალი | 15% |
| ურთიერთკავშირი (15%) | ბანკთაშორისი სისტემის აქტივები | 5% |
| ბანკთაშორისი სისტემის ვალდებულებები | 5% |
| საბითუმო დაფინანსება | 5% |
| ჩანაცვლებადობა (25%) | ფილიალების რაოდენობა | 10% |
| დეპოზიტარების რაოდენობა | 7.5% |
| მსესხებელთა რაოდენობა | 7.5% |
| კომპლექსურობა (5%) | ინვესტიციები კაპიტალში | 5% |

**მუხლი 2**

სისტემური მნიშვნელობის კომერციულ ბანკად მიიჩნევა კომერციული ბანკი, რომლის სისტემური მნიშვნელობის ქულა ტოლია ან აღემატება სისტემური მნიშვნელობის ქულის ზღვარს - 8%-ს.

**მუხლი 3**

სისტემურობის ბუფერის გამოთვლისას მხედველობაში მიიღება უკუგება რისკის მიხედვით შეწონილ აქტივებზე (RORWA) ზარალების ზღვარი -1%.

**მუხლი 4**

სისტემურობის ბუფერისთვის ბიჯი განისაზღვროს 0.5%-ით.

**მუხლი 5**

ამ ბრძანებით დადგენილი მეთოდოლოგიის შესაბამისად სისტემური მნიშვნელობის კომერციულ ბანკებად განისაზღვროს შემდეგი კომერციული

ბანკები და მათ სისტემურობის ბუფერი დაუწესდეთ შემდეგი განაკვეთებით:

ა) სს „თიბისი ბანკი“ – 2.5%;

ბ) სს „საქართველოს ბანკი“ – 2.5%;

გ) სს „ლიბერთი ბანკი“ – 1%.

**მუხლი 6**

თუ კომერციული ბანკის არასაბანკო დეპოზიტების საბალანსო ღირებულების წილი მთლიან ასეთ დეპოზიტებში წინა 3 თანმიმდევრული თვის (T-1, T-2, T-3) საშუალო მონაცემის მიხედვით გაუტოლდება ან გადააჭარბებს 40%-ს, შესაბამისი კომერციული ბანკის სისტემურობის ბუფერის ზედა ზღვარი მომდევნო თვიდან (T-0) გაიზარდოს 3%-მდე, რომლის დაცვაც სავალდებულო იქნება 12 თვის შემდეგ (T+12). ხოლო, მას შემდეგ, რაც გაზრდილი ზედა ზღვრის დაცვა გახდება სავალდებულო (T+12 და შემდეგ), თუ ამავე ბანკის წინა 12 თანმიმდევრული თვის არასაბანკო დეპოზიტების წილის საშუალო მაჩვენებელი (T-0 დან T+11 ჩათვლით და ა.შ) შემცირდება 40%-იან ნიშნულის ქვემოთ, მომდევნო თვიდან მისი ბუფერის ზედა ზღვარი შემცირდეს 2.5%-მდე.

**მუხლი 7**

ძალადაკარგულად გამოცხადდეს „სისტემური მნიშვნელობის კომერციული ბანკების განსაზღვრისა და მათთვის სისტემურობის ბუფერის დაწესების თაობაზე“ საქართველოს ეროვნული ბანკის პრეზიდენტის 2017 წლის 18 დეკემბრის 174/04 ბრძანება.

**მუხლი 8**

ეს ბრძანება ამოქმედდეს 2023 წლის 1 იანვრიდან.